Урысейм и Президентыр Кавказ Ищхъэрэм и щIалэгъуалэм я «Мэшыкъуэ-2017» зэхуэсышхуэм хэтхэм къохъуэхъу
УФ-м и Президент Путин Владимир хъуэхъу псалъэхэмкIэ закъыхуигъэзащ Пятигорск лэжьэн щыщIэзы-дза «Мэшыкъуэ-2017» Кавказ Ищхъэрэ щIалэгъуалэ зэхуэсышхуэм хэтхэм.
«Кавказ Ищхъэрэм зегъэужьыным хуэгъэза, иджырей зэманым мыхьэнэшхуэ зиIэ къалэным щIыналъэм и социально-экономикэ зэфIэкIыр убзыхуным, абы и инфраструктурэм зегъэужьыным, цIыхухэм я псэукIэр егъэфIэкIуэным, лъэпкъхэм я зэгурыIуэныгъэр гъэбыдэным хуэунэтIа программэ зыубгъуахэр гъэзэщIэным зи къарур езыхьэлIэну хущIэкъу, зэфIэкIрэ жэрдэмрэ зыбгъэдэлъ щIалэгъуалэр а щIыпIэм — Пятигорск къалэм — зэрыщызэхуишэсам мыхьэнэшхуэ иIэщ.
Хэхауэ жысIэну сыхуейщ фэ Ставрополь крайм фыщыщыIэну зэманыр сэбэпынагъ пылъу икIи зэпэщу ефхьэкIын папщIэ мы Iуэхур къызэзыгъэпэщахэм яхузэфIэкI къызэрамыгъэнар. Абы папщIэ зэпсэлъэныгъэхэр, зэIущIэ хэхахэр, политик, эксперт, жылагъуэ лэжьакIуэ цIэрыIуэхэм яIущIэныр, дунеяплъэхэр, спорт зэпеуэхэр зыхиубыдэ программэ купщIафIэ ягъэхьэзыращ.
Шэч къытесхьэркъым мы махуэхэр сэбэпынагъ пылъу зэревгъэкIуэкIынум, фи зэхэщIыкIымрэ IэщIагъэмрэ хэвгъэхъуэн папщIэ IэмалыщIэхэр зэрывубзыхунум, ныбжьэгъущIэхэмрэ сыт и лъэныкъуэкIи фи акъылэгъу нэгъуэщI цIыхухэмрэ къы-зэрывгъуэтынум, апхуэдэу тэмэму зэрызывгъэпсэхунум», — итщ хъуэхъум.
Къэбэрдей-Балъкъэрым щыщу «Мэшыкъуэ-2017» форумым хэтщ зи проектхэр социальнэ, экологие Iуэхухэр дэгъэкIыным хуэунэтIа щIалэрэ хъыджэбзу 200-м щIигъу.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къита бжыгъэхэм ятепщIыхьмэ, мы зэхыхьэшхуэр къызэрагъэпэщу зэрыхуежьэрэ блэкIа илъэсиблым къриубыдэу абы грантхэр къыщахьащ ди республикэм и щIалэгъуалэм я проекту 300-м щIигъум.
ЯРОСЛАВСКАЯ Маринэ.
